## Odluka o katastarskoj izmjeri na području Grada Opatije za katastarske općine Opatija i Volosko i dijelove katastarskih općina Pobri, Bregi, Vasanska, Veprinac, Poljane, Oprić i Perenić

### NN 37/2008 (31.3.2008.), Odluka o katastarskoj izmjeri na području Grada Opatije za katastarske općine Opatija i Volosko i dijelove katastarskih općina Pobri, Bregi, Vasanska, Veprinac, Poljane, Oprić i Perenić

# DRŽAVNA GEODETSKA UPRAVA

**1240**

Na temelju članka 45. Zakona o državnoj izmjeri i katastru
nekretnina (»Narodne novine« br. 16/2007) Državna geodetska uprava, u sporazumu
s ministarstvom nadležnim za poslove pravosuđa, donosi:

## ODLUKU

### O KATASTARSKOJ IZMJERI NA PODRUČJU GRADA OPATIJE ZA KATASTARSKE OPĆINE OPATIJA I VOLOSKO I DIJELOVE KATASTARSKIH OPĆINA POBRI, BREGI, VASANSKA, VEPRINAC, POLJANE, OPRIĆ I PERENIĆ

1. U svrhu izrade katastra nekretnina i obnove zemljišne
knjige na području Grada Opatije za katastarske općine Opatija i Volosko i
dijelove katastarskih općina Pobri, Bregi, Vasanska, Veprinac, Poljane, Oprić i
Perenić provest će se katastarska izmjera.
2. Katastarsku izmjeru provest će Državna geodetska uprava, a određene poslove u
okviru katastarske izmjere, te izradu elaborata katastarske izmjere tvrtka
Geoprojekt d.d. Opatija.
3. U obavljanju poslova na katastarskoj izmjeri službenici Državne geodetske
uprave i zaposlenici tvrtke Geoprojekt d.d. Opatija ovlašteni su:
– ući hodom u prostor svake katastarske čestice, izuzimajući građevine, a
vozilom ako to dopuštaju okolnosti gospodarenjem zemljištem,
– u nužnom opsegu odstraniti drveće, grmlje i ostalo raslinje ukoliko ometa
obavljanje katastarske izmjere,
– postaviti na zemljištu ili građevinama sve potrebne oznake izmjere i međne
oznake.
4. Nositelji prava na zemljištima na području katastarskih općina Opatija i
Volosko i dijelova katastarskih općina Pobri, Bregi, Vasanska, Veprinac,
Poljane, Oprić i Perenić dužni su do 1. travnja 2008. godine, vidljivim trajnim
oznakama i na svoj trošak označiti granice zemljišta, na kojima imaju pravo
vlasništva ili druga prava.
5. Upravitelji općih, javnih i drugih dobara na području katastarskih općina
Opatija i Volosko i dijelova katastarskih općina Pobri, Bregi, Vasanska,
Veprinac, Poljane, Oprić i Perenić dužni su, do roka navedenog u točki 4. ove
Odluke, označiti vidljivim trajnim oznakama i na svoj trošak granice zemljišta
kojim upravljaju.
6. Nositelje prava na zemljištu pismenim putem će se pozvati na obilježavanje
granica zemljišta.
7. Državna geodetska uprava – Područni ured za katastar Rijeka – Ispostava
Opatija i tvrtka Geoprojekt d.d. Opatija osigurat će stručnu pomoć u označavanju
granica zemljišta osobama iz točke 4. i 5. ove odluke.
8. Granice zemljišta koje ne obilježe nositelji prava na zemljištima obilježit
će se na trošak nositelja tih prava.
9. Pogreške koje nastanu zbog neobilježavanja granica zemljišta ispravit će se
na trošak nositelja prava na zemljištu.
10. Rezultati katastarske izmjere izložit će se, po njenom dovršenju, na javni
uvid.

Klasa: 931-04/07-04/41
Urbroj: 541-04-01/3-08-28
Zagreb, 19. ožujka 2008.

Ravnatelj
**prof. dr. sc. Željko Bačić**, v. r.

Odluka, NN 37/2008-1240
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)